US bekyk steeds nie amptelik #persgesig | Netwerk24
US bekyk steeds nie amptelik #persgesig
Deur Pieter Malan 06 Maart 2016 00:15
Meer as twee weke nadat die rektor van die Universiteit Stellenbosch plegtig beloof het hy gaan ’n “onafhanklike kommissaris” aanstel om die persgesigvoorval te ondersoek, is dié ondersoeker steeds nie aangestel nie.
Martin Viljoen, universiteitswoordvoerder, het eergister gesê dié aanstelling behoort binne die volgende week gedoen te word.
Die universiteit is uit verskeie oorde gekritiseer oor sy hantering van die voorval waarin twee studente van “blackface” beskuldig is.
Die meisies sê egter hulle het universiteitsamptenare – onder wie Mathew Smorenburg van die universiteit se Sentrum vir Studentegemeenskappe – dadelik meegedeel dat hulle hulle pers geverf het vir ’n partytjie met ’n ruimte-tema, maar dat Smorenburg hulle steeds gedwing het om ’n vernederende verskoning op hul Facebookblad te publiseer.
Prof. Wim de Villiers, US-rektor, het sedertdien sy spyt uitgespreek oor die trauma wat die voorval by die twee studente, hul ouers, ander studente en personeellede veroorsaak het.
In dieselfde verklaring het hy beloof om ’n onafhanklike kommissaris aan te stel om al die bewerings te ondersoek.